Katariina Ulvintytär

Katariina Ulvintytär eli Katariina Vadstenalainen, ruots. Katarina Ulvsdotter eli Katarina av Vadstena (noin 1331–1381) oli ruotsalaisen pyhimyksen Birgitan tytär.

Hän lähti vuonna 1350 äitinsä perässä Roomaan ja jäi sinne, kun hän oli jäänyt leskeksi. Kun Birgitta oli kuollut, hän toi vuonna 1374 tämän ruumiin Ruotsiin. Häntä ei ollut vihitty abbedissaksi, mutta hän johti kuitenkin Vadstenan luostaria ja hankki vahvistuksen luostarin säännöille käydessään uudestaan Roomassa 1375–1380. Hänelle suoritettiin translaatio vuonna 1380 kanonisoinnin esiasteena. On todennäköistä, että hänen reliikkinsä ovat samassa reliikkiarkussa kuin Pyhän Birgitan reliikit Vadstenassa. Hänestä on säilynyt latinankielinen (painettu 1489) ja ruotsinkielinen pyhimyselämäkerta sekä kanonisointiprosessiin kuuluvia asiakirjoja.

Hänet kuvataan usein peuran kanssa, sillä kerrotaan, että peura olisi etsinyt suojaa hänen luonaan metsästyksen aikana.

Lähteet

Ruotsalaiset henkilöt
Birgittalaiset
Abbedissat
Vuonna 1331 syntyneet
Vuonna 1381 kuolleet
Ruotsalaiset pyhimykset